“เสี่ยตา-ประภาส” ขายบิ๊กล็อต WORK รวม 1.3 พันลบ. ให้นลท.ในวงจำกัดที่ราคา 81 บ./หุ้น
"เสี่ยตา-ประภาส" ขายบิ๊กล็อต WORK รวม 16 ล้านหุ้น มูลค่า 1.3 พันลบ. ให้นักลงทุนทั้งใน-ต่างประเทศในวงจำกัดที่ราคา 81 บ./หุ้น
20 ก.ย. 2560

ผู้สื่อข่าวรายงานว่า วันนี้มีรายการสรุปซื้อขายกระดานรายใหญ่ (Big lot) ของหุ้นบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK มูลค่ารวม 1.30 พันล้านบาท ราคาเฉลี่ย 81 บาทต่อหุ้น
โดยราคาหุ้น WORK ปิดตลาดวันนี้อยู่ที่ 82.25 บาท ลบ 1.50 บาท หรือ 1.79% สูงสุดที่ 83.50 บาท ต่ำสุดที่ 81.25 บาท มูลค่าซื้อขาย 1.73 พันล้านบาท
ทั้งนี้ WORK ได้แจ้งว่า นายปัญญา นิรันดร์กุล และนายประภาส ชลศรานนท์ ซึ่งเป็นผู้ถือหุ้นรายใหญ่และกรรมการของบริษัทได้ขายหุ้นรายละ 8 ล้านหุ้น คิดเป็น 1.9% รวมเป็น 16 ล้านหุ้น คิดเป็น 3.80% ของทุนจดทะเบียนให้แก่ผู้ลงทุนในประเทศและต่างประเทศ โดยเป็นการขายให้แก่ผู้ลงทุนในวงจำกัดแบบข้ามคืน (Overnight Bookbuilding Transaction) ผ่านตลาดหลักทรัพย์แห่งประเทศไทย (ตลท.) ที่ราคาหุ้นละ 81 บาท
โดยภายหลังการจำหน่ายหุ้นครั้งนี้จะทำให้ทั้งสองคน มีสัดส่วนการถือหุ้นใน WORK รายละ 23.77% จากเดิมที่หุ้นอยู่รายละ 25.67% และยังคงเป็นผู้ถือหุ้นรายใหญ่ รวมถึงเป็นผู้มีอำนาจควบคุมของบริษัทต่อไป
อย่างไรก็ตาม การขายหุ้นดังกล่าวไม่มีผลกระทบต่อโครงสร้างการจัดการและนโยบายการดำเนินธุรกิจของบริษัท และปัจจุบันทั้งสองคนยังคงถือใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (WORK-W1) โดยนายปัญญา ถืออยู่ 5.71 ล้านหน่วย และนายประภาส ถืออยู่ 5.74 ล้านหน่วย